K materiálu č.473/2001 

Návrh

S T A N O V I S K O

vlády Slovenskej republiky
k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č.279/1993 Z.z. o školských zariadeniach v znení neskorších predpisov

	Vláda Slovenskej republiky s návrhom poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č.279/1993 Z.z. o školských zariadeniach v znení neskorších predpisov súhlasí po zapracovaní nasledujúcich pripomienok.

1.	Na obale návrhu opraviť číslicu „297“ na číslicu „279“.

2.	V bode 4 v § 13 ods.3 písm. d) za slovo „výchovy“ vložiť slová „a zariadeniu sociálnych služieb“ a za slovo „programu“ vložiť slová „a ako podklad pre prácu odborníkov s deťmi mimo zariadenia náhradnej výchovy alebo zariadenia sociálnych služieb“.

3.	Preformulovať celý bod 7 nasledujúco.

4.	Za § 14 sa vkladajú § 14a a § 14b, ktoré vrátane nadpisu znejú:

„§ 14a

Opatrenia vo výchove a ochranné opatrenia

(1)	V špeciálnych výchovných zariadeniach, v ktorých sa vykonáva náhradná výchova, sa v záujme odstránenia porúch v psychosociálnom vývine dieťaťa a odstránenia všetkých príčin,  pre ktoré bola ústavná výchova alebo ochranná výchova nariadená, môžu použiť opatrenia vo výchove.

(2)	Dieťa má právo udržiavať kontakty s oboma rodičmi. Ak je kontakt dieťaťa s rodičmi v rozpore so záujmami dieťaťa, zariadenie môže ustanoviť podmienky stretávania sa dieťaťa s rodičmi takto:
a)	dieťa sa môže stretávať s rodičmi len za prítomnosti pedagóga alebo ďalšieho odborného zamestnanca,
b)	dieťa sa môže stretávať s rodičmi  na určenom mieste v priestoroch zariadenia,
c)	dieťa sa môže stretávať s rodičmi mimo priestorov zariadenia v sídle zariadenia,
d)	dieťa sa môže stretávať s rodičmi mimo sídla zariadenia, a to najmä v mieste bydliska rodičov.

(3)	Ak je to v záujme dieťaťa môže sa dieťa stretávať s inými osobami ako rodičmi po dohode s príslušným okresným úradom za podmienok ustanovených v odseku  2.

(4)	Zariadenie môže upraviť pobyt dieťaťa mimo zariadenia, a to najmä
a)	povoliť tráviť voľný čas mimo zariadenia bez prítomnosti  pedagogického zamestnanca, zákonného zástupcu alebo inej poverenej osoby,
b)	na určitý čas, najmä v čase školských prázdnin a po vyjadrení príslušného okresného úradu, povoliť dieťaťu pobyt mimo zariadenia v mieste bydliska zákonného zástupcu,
c)	so súhlasom príslušného okresného úradu povoliť podmienečné prepustenie dieťaťa zo zariadenia.

(5)	V záujme dieťaťa, a to na jeho  požiadanie  alebo na odporúčanie odborného zamestnanca zariadenia, v ktorom sa vykonáva náhradná výchova, môže byť dieťa mladšie ako 15 rokov veku umiestnené do relaxačnej miestnosti  na určený čas, najviac však na 24 hodín a s najmenej jednou hodinou pobytu mimo relaxačnej miestnosti. Počas pobytu v relaxačnej miestnosti sa dieťaťu poskytuje psychologická, psychoterapeutická, liečebno-výchovná a zdravotná starostlivosť. V relaxačnej miestnosti môže byť umiestnené len jedno dieťa.

(6)	Základné vybavenie relaxačnej miestnosti, ktorá má pri najmenšej výške 240 cm a pri najväčšej výške 300 cm podlahovú plochu najmenej osem metrov štvorcových, tvorí
a)	nábytok vylučujúci zranenie dieťaťa a navodzujúci relaxáciu,
b)	optické, zvukové a športové vybavenie napomáhajúce relaxácii a upokojeniu dieťaťa,
c)	jedna stena upravená ako zelená tabuľa,
d)	osvetlenie miestnosti mimo dosahu detí s vonkajším ovládaním,
e)	teplá podlahová krytina,
f)	vykurovanie, ktoré zabezpečí teplotu v miestnosti najmenej 21^o C,
g)	chránené okno proti rozbitiu s vetraním,
h)	zvukové zariadenie na privolanie pedagóga.

(7)	O dôvodoch, priebehu a vyhodnotení pobytu dieťaťa v relaxačnej miestnosti sa vyhotoví písomný záznam, ktorý bude súčasťou osobného spisu dieťaťa.

(8)	Ak dieťa svojím správaním ohrozuje  zdravie a život seba alebo iných, alebo by mohlo svojím správaním spôsobiť psychickú alebo fyzickú ujmu sebe alebo iným osobám, môže zariadenie použiť ochranné opatrenia, ktorými sú najmä
a)	za prítomnosti dieťaťa vykonať kontrolu balíka,
b)	prevziať od dieťaťa do úschovy tie predmety, ktoré nie sú vnútorným poriadkom zariadenia povolené,
c)	prevziať so súhlasom zákonného zástupcu dieťaťa  do úschovy cennosti a sumy peňazí, ktoré prevyšujú hodnotu určenú vnútorným poriadkom zariadenia,
d)	privolať zdravotnú pomoc^*),
e)	privolať políciu^**),
f)	použiť nutnú obranu^***),
g)	umiestniť dieťa do ochrannej miestnosti.

(9)	V záujme dieťaťa, jeho ochrany alebo ochrany iných osôb a na odporúčanie odborného zamestnanca zariadenia, v ktorom sa vykonáva náhradná výchova, môže zariadenie umiestniť dieťa staršie ako 15 rokov na určitý čas do ochrannej miestnosti, najdlhšie však na 72 hodín bez prerušenia s najmenej jednou hodinou pobytu denne na čerstvom vzduchu mimo ochrannej miestnosti. Dieťaťu sa poskytuje materiál na čítanie a vzdelávanie alebo na inú vhodnú činnosť a   psychologická, psychoterapeutická, liečebno-výchovná a zdravotná starostlivosť. V ochrannej miestnosti môže byť umiestnené len jedno dieťa.

(10)	Základné vybavenie ochrannej miestnosti, ktorá má pri najmenšej výške 240 cm a pri najväčšej výške 300 cm podlahovú plochu najmenej osem metrov štvorcových, tvorí
a)	nábytok pevne pripevnený k podlahe, ktorý tvorí posteľ, stôl a sedadlo,
b)	zabudované WC s nádržou na vodu umiestnenou mimo miestnosť,
c)	jednoduchý zdroj pitnej vody,
d)	jedna stena upravená ako zelená tabuľa,
e)	osvetlenie miestnosti  s vonkajším ovládaním mimo dosahu dieťaťa,
f)	umývateľná, teplá, fixne upevnená podlahová krytina,
g)	vykurovanie, ktoré zabezpečí teplotu v miestnosti najmenej 21^o C,
i)	chránené okno proti rozbitiu s vetraním,
j)	zvukové zariadenie na privolanie pedagóga.

(11)	O dôvodoch a použití ochranných opatrení a o dôvodoch pobytu dieťaťa a jeho priebehu  v ochrannej miestnosti vyhotoví  zariadenie  písomný záznam v troch vyhotoveniach. Jedno vyhotovenie sa ukladá do osobného spisu dieťaťa, druhé vyhotovenie sa ukladá do osobitného registra zariadenia a tretie vyhotovenie  do 24 hodín od uloženia ochranného opatrenia vo výchove zašle zariadenie na vedomie príslušnej prokuratúre a súdu. 

(12)	O dôvodoch a priebehu umiestnenia dieťaťa v relaxačnej miestnosti alebo v ochrannej miestnosti až do skončenia pobytu v nej sa vedie písomný záznam, v ktorom sa eviduje dátum a čas umiestnenia, čas vychádzok na čerstvom vzduchu, poskytnutý materiál a literatúra na čítanie a vzdelávanie sa alebo inú činnosť a čas kontaktu s pedagógom alebo psychológom a rozsah poskytnutej psychologickej, psychoterapeutickej, liečebno-výchovnej a zdravotnej starostlivosti.

Poznámka pod čiarou k odkazom *) až ***) znejú
„*) zákon NR SR č.277/1994 Z.z.  o zdravotnej starostlivosti,
**) § 72 zákona NR SR č.171/1993 Z.z. o Policajnom zbore v znení neskorších predpisov,
***) § 13 zákona č.140/1961 Zb. Trestný zákon v znení neskorších predpisov.“.

§ 14 b

Úhrada nákladov za pobyt dieťaťa v zariadení náhradnej výchovy

(1)	Mesačnú úhradu nákladov za pobyt dieťaťa v zariadeniach náhradnej výchovy tvorí úhrada za 30-násobok súčtu dennej sadzby za stravovanie dieťaťa určenej osobitným predpisom^11a) a príslušné mesačné vreckové dieťaťa.

(2)	Mesačnú úhradu nákladov za pobyt dieťaťa v zariadeniach náhradnej výchovy je povinný platiť rodič alebo občan, ktorý má voči dieťaťu vyživovaciu povinnosť alebo dieťa umiestnené v zariadení náhradnej výchovy, ak má vlastný príjem a nie je určená voči nemu vyživovacia povinnosť (ďalej len „povinný“). Úhradu nákladov platí povinný na účet zariadenia vždy mesiac vopred.

(3)	V prípade, že nie je  určená vyživovacia povinnosť  právoplatným rozhodnutím súdu, rodič alebo občan podľa odseku 1 nie je povinný platiť úhradu za pobyt dieťaťa v zariadení náhradnej výchovy, ak jeho príjem a príjem osôb, ktorých príjmy sa spoločne posudzujú, je nižší alebo sa rovná sume životného minima ustanoveného osobitným predpisom^11b) pre osoby, ktorých príjmy sa posudzujú spoločne.

(4)	Ak sú náklady za pobyt v zariadení náhradnej výchovy uhrádzané z príjmu dieťaťa podľa odseku 2, výška mesačných úhrad sa určí tak, aby dieťaťu zostalo najmenej 20% sumy životného minima pre nezaopatrené dieťa a v prípade dosiahnutia plnoletosti dieťaťa pre dospelú osobu ustanovenej osobitným predpisom. Na účely tohto zákona sa nepovažuje za príjem dieťaťa sirotský dôchodok.

(5)	Výšku úhrady mesačných nákladov za pobyt dieťaťa v zariadení, v ktorom sa vykonáva náhradná výchova, určí zariadenie vo výške výživného určeného právoplatným rozhodnutím súdu, ktorý nariadil ústavnú výchovu alebo uložil ochrannú výchovu.

(6)	Výšku úhrady mesačných nákladov za pobyt dieťaťa v zariadení, v ktorom sa vykonáva náhradná výchova, do ktorého bolo dieťa umiestnené na základe rozhodnutia príslušného okresného úradu alebo na požiadanie zákonného zástupcu určí zariadenie tak, aby bola splnená podmienka uvedená v odseku 3.“.

Poznámka pod čiarou k odkazom 11a) ,11b) a 11c) znejú

„11a) § 7 vyhlášky MŠV SR č.121/1994 Z.z. o zriaďovaní, činnosti a prevádzke zariadení školského stravovania v znení neskorších predpisov.
11b) § 2 zákona č.125/1998 Z.z. o životnom minime a o ustanovení súm na účely štátnych sociálnych dávok v znení neskorších predpisov.“.